Mãpai Jesupa mãgaji:
—Mɨa wãarata jararu.
Eperãarã oveja kꞌãipatamãi tꞌĩudakꞌãri,
puerta eere tꞌĩupata.
Maperã eperã ma puerta eere tꞌĩu–e pɨrã,
mãgɨ́ nechɨayaa bɨ.
Mamĩda chi eperã puerta eere tꞌĩupari;
mãgɨ́ chi ovejaarã akꞌɨpari.
Puerta jɨ̃aparipa ewapari mãgɨ́ oveja akꞌɨpari tꞌĩumerã.
Mãpai irua ichi ovejaarã aba–abaa tꞌɨ̃pari.
Ma ovejaarãpa iru pedee kꞌawapata perã,
ãchi kꞌãipatamãiipa uchiadakꞌãri,
iru tꞌẽe kꞌĩupꞌee wãpata.
Ichi ovejaarã jõmaweda uchia atakꞌãri,
ãra naa wãpari mãikꞌaapa chi ovejaarã iru tꞌẽe wãpata,
chipari pedee kꞌawapata perã.
Mamĩda awaraa eperãpa ma ovejaarã atee kꞌinia bɨ pɨrã,
wãdakꞌaa mãgɨ́ ome.
Ãyaa wãpata,
mãgɨ́ pedee kꞌawadakꞌaa perã.
Jesupa mãga nepɨrɨji jarateeitꞌee ma fariseorãmaa.
Mamĩda ãchia kꞌawada–e paji irua kꞌãata jara kꞌinia bada.
Mapa Jesupa ãchimaa waya mãgaji:
—Mɨa wãarata jararu.
Mɨda aji,
ma puertakꞌa,
ovejaarã tꞌĩupatamãi.
Jõmaarãpa mɨ naa jara chedapꞌedaa ãchita Tachi Akꞌõrepa pëida,
nechɨayaa beerãkꞌa pꞌanajidada aji.
Mapa mɨchi ovejaarã,
pia jaraitꞌeera,
mɨchideerãpa mãɨrã pedee ijãada–e paji.
Mɨda aji,
puertakꞌa bɨ.
Mɨa eperãarã o kꞌachiadeepa kꞌaripa atapari tꞌĩudamerã mɨchi jua ekꞌari mɨchideerã ome.
Oveja akꞌɨpari pia bɨpa ichi ovejaarã akꞌɨparikꞌa,
mãga pɨkꞌa mɨa mɨchideerã akꞌɨpari mãikꞌaapa kꞌaripapari pia pꞌanapataadamerã.
ʼChi nechɨapari chepari nechɨaitꞌee aupai mãikꞌaapa peeitꞌee aupai;
ichiaba ne–inaa jõma pꞌe atadariitꞌee aupai.
Jõdee mɨ nama cheji eperãarã pia pꞌanapiitꞌee mãikꞌaapa ichita pꞌanapiitꞌee Tachi Akꞌõre ome.
ʼMɨ chi ovejaarã akꞌɨpari tꞌãri piara bɨkꞌa mãikꞌaapa eperãarã mɨ ovejaarãkꞌa.
Ovejaarã akꞌɨpari tꞌãri pia bakꞌãri,
chi ovejaarã pia akꞌɨpari,
mãga oo bɨ kꞌaurepa piuru pɨjida.
Mamĩda mãga–e mimiapari jĩpꞌaa ome.
Chĩara ovejaarã akꞌɨ bɨde,
mãgɨpa ne–animal kꞌachia cheru unukꞌãri,
mirudaipari ma ovejaarã kꞌiniakꞌaa perã.
Maperãpɨ ne–animal kꞌachia bɨpa ma ovejaarã ũkꞌuru ata chepari mãikꞌaapa apemaarã awara ãyaa jĩchoopipari.
Ma eperã mirudaipari ma ovejaarã akꞌɨpari–e perã mãikꞌaapa ma ovejaarã ichide–e perã.
ʼOvejaarã akꞌɨpari tꞌãri piara bɨpa ichi ovejaarã pia akꞌɨparikꞌa,
mãga pɨkꞌa mɨa mɨchideerã pia akꞌɨpari.
Mɨ Akꞌõrepa mɨ tꞌãri kꞌawa bɨ;
ichiaba mɨa pida mɨ Akꞌõre tꞌãri kꞌawa bɨ.
Mãgá ichiaba mɨa mɨchi ovejaarã tꞌãri kꞌawa bɨ mãikꞌaapa ãrapa pida mɨ tꞌãri kꞌawa pꞌanɨ.
Mɨchi kꞌapꞌɨa peepiitꞌee ãra kꞌaripaitꞌee.
Mɨa ichiaba awaraa ovejaarã iru bɨ.
Mãgɨ́ ovejaarã nãpemaarã–e,
judiorã–e perã.
Mamĩda mɨa ichiaba ãra kꞌaripa kꞌinia bɨ.
Ãrapa ichiaba mɨ pedee ũripataadayada aji.
Mapa mɨa ãra pꞌe bɨitꞌee apemaarã mɨchideerã,
judiorã mɨde ijãapataarã ome,
jõmaweda akꞌɨpari apai jua ekꞌari pꞌanapataadamerã.
ʼMɨ Akꞌõrepa mɨ kꞌinia iru bapari mɨchi kꞌapꞌɨa peepiitꞌee perã eperãarã pari.
Mamĩda waya chokꞌai pꞌirabaiitꞌee.
Awaraarãpa mɨ kꞌapꞌɨa peepida–e pai.
Ma kꞌãyaara mɨata ãchimaa mɨchi kꞌapꞌɨa peepiitꞌee.
Mɨa mãga ooitꞌee mãikꞌaapa waya chokꞌai pꞌirabaiitꞌee,
mɨ Akꞌõrepa mãga jara bairã.
Iru jõmaarã kꞌãyaara waibɨara bɨ.
Ma pedee ũridakꞌãri,
judiorã waya kꞌĩsia awara–awaraa pꞌaneejida.
Ũkꞌuruurãpa mãgapachida:
—¿Sãapꞌeda parãpa jã eperã pedee ũri pꞌanɨma?
ajida.
Iru kꞌapꞌɨade netuara merãtɨa bɨ mãikꞌaapa kꞌĩra kꞌawa–ee bɨ.
Mamĩda awaraarãpa mãgapachida:
—Eperã kꞌapꞌɨade netuara merãtɨa bakꞌãri,
mãga pedeekꞌaada ajida.
¿Netuarapa tau pꞌãriu beerã pia unupiikꞌã?
ajida.